ร้านนี้สำหรับไว้ดื่มด่ำบรรยากาศชมวิววัดอรุณฯโดยเฉพาะค่ะ

วิธีเดินทางแนะนำให้มาแท็กซี่ ลงตรงซอยที่อยู่ฝั่งตรงข้ามวัดโพธิ์ ถ้าขับรถมาเองจะหาที่จอดยากมากๆ ในวัดโพธิ์ก็เต็ม สุดท้ายอาจต้องไปจอดไกลแล้วนั่งแท็กซี่มาอยู่ดี

ตั้งแต่ปากซอยก็จะมีป้ายร้านแล้วค่ะ มาถึงก็เดินเข้าไปเรื่อยๆจนสุดตรอก เห็นป้าย Arun Residence คือมาถูกที่แล้ว เพราะร้านตั้งอยู่ในโรงแรมนี้ค่ะ

เรามาถึงตอน 4 โมงกว่า แดดยังเปรี้ยงๆ จริงๆจองที่นั่งด้านนอกไว้แต่ขอเข้ามานั่งด้านในแทนเพราะสู้แดดไม่ไหวจีจี ด้านในเป็นห้องแอร์เย็นสบาย มีมู่ลี่บังแดด แต่ก็จะมองไม่เห็นวิวอะไรเลย55

มาถึงเมนูอาหาร บอกเลยว่าราคาโรงแรมค่ะ555 มีทั้งอาหารไทย ฝรั่ง ฟิวชั่น มาดูกันค่ะว่าที่เราสั่งมาทานมีอะไรบ้าง

อย่างแรกเลยคือเครื่องดื่ม ถามพนักงานเค้าบอกเมนูแนะนำเป็นน้ำมะม่วงปั่นค่ะ (น่าจะ120++ บาท) เป็นน้ำมะม่วงปั่นแต่ไม่เข้มข้นถึงขั้นเป็น Smoothy มีมะม่วงชิ้นเล็กเสียบปากแก้วมาให้ ถือว่าไม่ประทับใจเท่าที่ควร คือมันพอจะได้รสชาติมะม่วงแต่ยังไม่ถึงขั้นฟิน

ส่วนอาหารคาว ที่เราประทับใจสุดคือ เพนเน่แซลมอนครีมซอส (280++) เป็นเมนูที่คุ้มสุดในบรรดาทั้งหมดแล้ว ตัวเพนเน่และครีมซอสนั้นธรรมดา แต่ที่เด็ดคือให้แซลมอนเยอะมากกก ตอนแรกคิดว่ามีแค่แซลมอนรมควันที่วางโปะหน้า แต่พอตักลงไปนี่ผิดค่ะ มีแซลมอนแบบสุกๆชิ้นใหญ่ๆซ่อนอยู่อีกเยอะมาก จานนี้ยอมเลย คุ้มเว่อๆ

ส่วนเมนูอื่นๆที่ประทับใจก็มี หมูย่างตะไคร้ เป็นหมูติดมันนิดๆ หั่นเป็นก้อนเหลี่ยมๆ เสิร์ฟคู่กับตะไคร้หั่นฝอย ปริมาณหมูเยอะมากและรสชาติดี  ไม่แข็งไม่เหนียวเกินไป ชอบค่ะ

ยำ...อะไรก็ไม่รู้ ดูจากรูปเอาแล้วกัน5555 ทีเด็ดอยู่ตรงน้ำแกงที่แซ่บเว่อร์ค่ะ เป็นแนวแกงกะทิแบบมัสมั่น แต่ออกเปรี้ยวๆแล้วเผ็ดด้วย แนะนำเลย

ไก่สะเต๊ะ เสิร์ฟพร้อมขนมปังปิ้ง รสชาติมาตรฐานค่ะ

สลัดราดน้ำสลัด Signature ของร้าน The Deck เป็นสลัดธรรมดาโปะแซลมอนรมควันเล็กน้อย ราดด้วยน้ำสลัดสีชมพูแสบสัน555 จานนี้เราเฉยๆมาก ปริมาณน้อยด้วยเมื่อเทียบกับราคาซึ่งประมาณ 220 บาทถ้าจำไม่ผิด-.-

พอจัดการอาหารคาวเสร็จสิ้นแล้วเราก็ขอย้ายออกไปนั่งด้านนอกที่เดิมที่จองไว้เพื่อชมวิววัดอรุณค่ะ แดดเริ่มร่มแล้ว >.<

จริงๆที่ร้านก็มีเมนูของหวานเป็นจานๆให้เลือกเยอะเหมือนกันค่ะ แต่เราสั่งมาแค่ Affogato (120++ ถ้าจำไม่ผิด) เสิร์ฟมาเป็นไอติมวานิลลาลูกใหญ่ในแก้วทรงสูง แล้วมีเหยือกจิ๋วใส่กาแฟมาให้ช็อตนึงสำหรับราด จากนั้นก็นั่งชิลชมวิววัดอรุณอย่างมีความสุข

ยิ่งค่ำลูกค้ายิ่งมาเพิ่มเรื่อยๆ ควรจองล่วงหน้านานๆเพื่อให้ได้ที่นั่งที่ต้องการนะคะ เห็นบางคน walk-in เข้ามาแล้วไม่ได้

สรุปว่าเป็นร้านที่บรรยากาศดีมากกกแบบมากจริงๆ อาหารเสิร์ฟไว โดยรวมถือว่าอร่อย ราคาโหดร้ายเพราะ +vat +service charge เหมาะที่จะมากับคนพิเศษในโอกาสพิเศษค่ะ ^^